Toeriste kan Namibië makliker besoek - Ministeries - Republikein
Tuesday, November 12th, 04:31:42
Toeriste kan Namibië makliker besoek
Beamptes ‘moet ingesteldheid verander’
26 September 2019 | Ministeries
Augetto Graig - Toegang tot Namibië is gister vir toeriste, beleggers en sakelui aansienlik makliker gemaak.
Die minister van binnelandse sake en immigrasie, mnr. Frans Kapofi, het die eerste fase van die visum by aankoms-projek by die Internasionale Lughawe Hosea Kutako van stapel gestuur.
Volgens die minister sal hierdie verwikkeling die land se toerisme- en reisbedryf help om meer mededingendheid te wees.
Volgens die Wêreld- Ekonomiese Forum is Namibië 81ste uit 140 lande op die gebied, sê Kapofi.
Wat algemene toeganklikheid in Afrika betref, was Namibië in 2018 38ste uit 55 lande, sê hy.
In 2016 het die ministerie die visumvereistes vir besoekers uit Afrika met diplomatieke of amptelike paspoorte opgeskort.
Sedertdien het die ministerie ook die gebruik van elektroniese visums, paspoorte en grensbeheer geïmplementeer.
Vroeër vanjaar het die raadgewende hoëvlakpaneel oor die ekonomiese opdrag gegee dat visums by aankoms in Namibië toegepas moet word.
Die projek, wat eers by die internasionale lughawe getoets word, sal later na verskeie toegangspunte tot Namibië uitgebrei word.
Boonop sal meer lande in die toekoms hierby baat. Vir nou is die burgers van 47 lande daarvan vrygestel om vir visums vir Namibië aansoek te doen.
Visums by aankoms is beskikbaar vir toeriste, voornemende beleggers, deelnemers aan vergaderings, seminare en slypskole, mense wat vriende of familie kom besoek en reisigers wat Namibië vir mediese doeleindes besoek.
Kapofi dring egter daarop aan dat toergidse, betaalde aanbieders van geleenthede of individue wat in Namibië kom werk ’n werkspermit bekom.
Die Afrikalande wat by die loodsfase van die projek baat, is Benin, Burkina Faso, Burundi, Kaap Verde, Kameroen, die Sentraal-Afrikaanse Republiek (CAR), Tsjad, die Comore-eilande, Ivoorkus, Djiboeti, Ekwatoriaal-Guinee, Eritrea, Gaboen, Gambië, Guinee, Guinee-Bissau, Liberië, Madagaskar, Mauritanië, Niger, Rwanda, Sao Tomé en Principe, Sierra Leone, Togo, Tunisië, Wes-Sahara en Uganda.
Van buite Afrika kan burgers van Wit-Rusland, Bulgarye, Kambodja, Chili, Tsjeggië, Hongarye, Mexiko, Moldawië, Nicaragua, Pole, Roemenië, Slowakye, Suid-Korea, Venezuela, Viëtnam, Thailand, Turkye, die Verenigde Arabiese Emirate, Singapoer en Oekraïne Namibië ook nou makliker besoek.
Aansoek om ’n visum by aankoms kos N$1 000 elk en goedkeuring hang steeds van die gevestigde immigrasiebeheer af.
By die geleentheid het me. Penny Akwenye, ’n presidensiële raadgewer, ’n beroep op immigrasiebeamptes, die polisie en doeanebeamptes gedoen om hul ingesteldheid te verander.
“Vandag is die begin van verandering. Ons verander die lughawe. Visums verander, en ek vra dat julle ook verander,” het sy gesê.
Mnr. Leake Hangala, voorsitter van die Namibië Lughawensmaatskappy (NAC) se raad, sê onbeskofte beamptes verteenwoordig nie die beeld wat Namibië aan die wêreld wil wys nie.
“Ons wil hê besoekers moet Hosea Kutako gebruik omdat dit die beste lughawe is. Daarvoor moet ons dit die beste maak en almal ons deel doen om te verseker die nasie vaar goed,” sê hy.
Mnr. Johannes Gawaxab, voorsitter van die raadgewende hoëvlakpaneel oor die ekonomie, het gesê die ministerie vaar goed wat die toepas van hul aanbevelings betref.
“Met die verandering van die visumstelsel sal ekonomiese groei ’n hupstoot kry.
“Toerisme is baie belangrik vir volhoubare groei. Ons moet nou Indië en China teiken om die getal toeriste te verdubbel en beduidende werksgeleenthede skep,” het hy gesê.
Varser brood is daar nie
Tanja Bause – Elke dag om 09:00 klim Dawid Rooi op sy rooi fiets en laai varsgebakte brood op Gibeon af. Die wit- en bruinbrode...
Tropiese stelsel bring vog vir Noordooste
Elvira Hattingh - ’n Tropiese vogstelsel kan vir bykans die res van die week reën na die noordooste van die land bring. Dit sal egter...
Verkragting: 651 mans agter tralies
Jana-Mari Smith – Terwyl ’n epidemie van geweld teen vroue en kinders in Namibië woed, is 651 mans en twee vroue in die tronk vir...
Weer, Dinsdag 12 November 2019
BINNELAND: Gedeeltelik bewolk en baie tot bloedig warm met ‘n paar donderbuie in die noordooste. Geïsoleerde donderbuie word in die Zambezistreek verwag. In die...
Bek-en-klouseer: Verbod op SA-invoere geld steeds
Elvira Hattingh - Die Namibiese direktoraat veeartsenydienste (DVS) sê die verbod op invoere van vleis en vleisprodukte van Suid-Afrika af staan steeds, soos ingestel tydens...
Stukkie paradys padlangs
Tanja Bause - Langs die B1-hoofweg by Mariental lê ’n stukkie paradys. Die Padlangs-padstal, wat in November verlede jaar sy deure oopgemaak het, is nie...
Esther Utjiua MuinjangueNational Unity Democratic Organisation (Nudo)Esther Utjiua Muinjangwe, die leier van Nudo, is die eerste vroulike leier van ‘n politieke party in Namibië en...
Laat jou partytjie in my hande
Tanja Bause - Lüderitz spog nou met sy eie geleentheidsontwerper.Nicole Ferreira beplan sedert 2012 verskeie partytjies op die dorp. Vanjaar het sy besluit om haar...